
1. CONTEXTUL SOCIAL – POLITIC AL DESFĂŞURĂRII ALEGERILOR
1.1.  Principalele măsuri anti-criză ale guvernului de centru-dreapta 
În perioada 2008-2009, economia Olandei a fost afectată de efectele crizei, mai ales datorită dependenţei sale de evoluţia comerţului mondial, creşterii fluxului de investiţii străine şi a importanţei sectorului financiar în economie. Situaţia economică s-a redresat în anul 2010, prin reluarea exporturilor, creşterea economică fiind de 1, 2% în anul 2011. În toamna anului 2011, economia a intrat din nou în recesiune. În cursul anului 2012, economia olandeză trebuia să iasă din perioada de contractare din ultimele două trimestre ale anului 2011, datorate încetinirii schimburilor comerciale care, la rândul lor, au fost influenţate de turbulenţele financiare de la nivel mondial.  Exporturile produselor olandeze au fost marcate de scăderea importantă a productivităţii din ultimii ani, mai ales în contextul creşterii concurenţei pe plan mondial şi apariţia unor ţări cu economii emergente precum Brazilia, China, India, Rusia. Produsele de înaltă tehnologie au fost puternic concurate ceea ce a impus o nouă orientare a exporturilor olandeze spre ridicarea nivelului de tehnologizare şi pregătire a forţei de muncă, în scopul creşterii productivităţii muncii. Conform datelor OECD, Olanda, ca şi Germania, avea un comerţ excedentar, ceea ce impunea stimularea investiţiilor şi a consumului intern. Această măsură era determinată de faptul că, în ultima perioadă, avusese loc o scădere a consumului intern, datorată creşterii preţurilor, influenţate de preţul variabil al energiei. Principalul mijloc de creştere a cererii interne a fost considerat cel legat de luarea în considerare a concurenţei şi de asigurarea solvabilităţii organismelor profesionale de pensii. La începutul anului 2012, şomajul a crescut până la 5%, cel mai mare nivel din anul 2005, mai ales datorită intenţiei întreprinderilor de a menţine la un anume nivel productivitatea, prin angajarea tinerilor prin contracte temporare de muncă. În condiţiile manifestării crizei economico-financiare la nivel mondial, studii recente
 arătau că, în Olanda, creşterea economică a fost lentă, întrucât şomajul  crescuse şi urma să crească în continuare, pe termen scurt. În acest context, obiectivele bugetare implicau luarea unor măsuri specifice. 
Abordarea olandeză a problemelor crizei a ţinut cont de faptul că ritmul lent al creşterii veniturilor a reprezentat cauza principală a scăderii consumului intern. Începând cu anul 2009, venitul real al cetăţenilor a scăzut semnificativ, producând efecte negative asupra economiei olandeze. Această diminuare a patrimoniului diferitelor categorii sociale a dus la scăderea creditelor, la retragerea unor bănci şi la blocarea pieţei locuinţelor. Scăderea valorii salariilor şi pensiilor a determinat neîncrederea consumatorilor, iar o parte a organismelor de gestionare a pensiilor au devenit insolvabile în anul 2011, datorită scăderii cursului acţiunilor de pe piaţa de capital. În acest sens, guvernul a decis indexarea pensiilor la un interval de trei luni şi nu la sfârşitul anului, ca până acum. Guvernul a adoptat, de asemenea, măsuri legislative menite a asigura solvabilitatea organismelor de gestionare a pensiilor. De la începutul anului 2010, consumul, la nivelul unei familii olandeze, a scăzut cu mult sub nivelul consumului înregistrat timp de decenii, întrucât puterea de cumpărare a scăzut, de asemenea, în mod semnificativ. În anul 2011, şomajul a crescut deşi avea, conform datelor Eurostat, unul dintre nivelele cele mai scăzute din Europa, aproape 5% în anul 2012. Măsurile luate de guvernul olandez în ultimii doi ani au asigurat depăşirea problemelor dificile ale crizei şi pregătirea relansării economice.

Evoluţia economico-socială specifică a Olandei în perioada crizei se explică prin caracteristicile modelului olandez. Performanţele anterioare ale modelului economic olandez au avut la bază condiţiile socio-politice, determinate de aplicarea Acordurilor Wassenaar încă din anul 1982, simboluri ale reînnoirii economice bazate pe concertarea economiei, creşterea productivităţii şi aplicarea unei politici specifice de utilizare a forţei de muncă. Această înnoire profundă a societăţii olandeze s-a realizat având drept criterii fundamentale calitatea şi eficacitatea acţiunii sociale şi instituţionale. Conform opiniei specialiştilor care studiaseră aceste modele
, acţiunea guvernamentală performantă, care era caracteristică societăţii olandeze, a implicat două dimensiuni: receptivitatea guvenului la aşteptările celor guvernaţi («responsiveness ») şi eficienţa acţiunilor publice («effectiveness»). Studiile arătau că, în comunităţile care aveau drept moştenire un capital social, aşa cum era cazul Olandei, cooperarea socială era mult mai eficientă, întrucât se baza pe norme de reciprocitate şi reţele de angajament civic. În evaluarea gradului de civism (civicness) se luau în considerare mai mulţi factori: intensitatea vieţii asociative, lectura presei, participarea la alegeri şi votul preferenţial. Capitalul social se referea la elemente ale organizării sociale precum încrederea, normele şi reţelele care facilitează eficienţa societăţii. Aceste elemente erau active în societatea olandeză care beneficia, aşadar, de un important aport al capitalului social. Un alt element esenţial a fost modul de control al dinamicii interacţiunii între instituţiile publice şi diverse colectivităţi. În Olanda, aceste elemente au fost foarte puternice şi au constituit factori decisivi ai performanţelor economico-sociale. 

Un alt element caracteristic al modelului economic olandez a fost faptul că, în sectoarele prioritare ale economiei, s-a acordat o atenţie deosebită promovării cercetării şi dezvoltării, încercând a se depăşi problemele legate de relaţia universităţi-producţie, de lipsa de coordonare dintre diferite sectoare ale administraţiei publice, de reglementările sectoriale excesive şi de lipsa lucrătorilor foarte calificaţi. Cadrul de funcţionare al întreprinderilor mici şi mijlocii putea asigura accesul la capital de risc pentru finanţarea cercetării şi dezvoltării, acordarea unor facilităţi fiscale, preferabile uneori acordării unor ajutoare financiare directe. Guvernul a încheiat acorduri cu universităţile destinate a valorifica şi comercializa realizările universitare sau a acorda mai rapid brevete. Pentru stimularea competenţei salariaţilor şi a pregătirii lor permanente, se recomanda renunţarea la modelul olandez prea centralizat şi se opta pentru varianta daneză mult mai descentralizată, ce valorifica resursele şi deciziile locale.

În ultimele decenii, pentru modernizarea sectoarelor economiei, au fost elaborate politici specifice fiecărui sector, fiind constituite echipe de prim rang constituite din experţi din fiecare sector, din înalţi funcţionari publici, şefi de întreprinderi mici şi mijlocii, precum şi oameni din cercetare. Aceste echipe au fost create la iniţiativa guvernului şi au avut ca misiune identificarea principalelor provocări din fiecare domeniu, propunerea unor măsuri specifice pe care urma să le inainteze guvernului (guvernul care le-a pus în aplicare în primul semestru al anului 2012). Principalul rezultat trebuia să fie elaborarea unor noi politici generale în sectoarele vizate, însoţite de reglementările corespunzătoare care trebuiau să fie omogene şi posibil de aplicat.În acelaşi timp, Olanda a acordat întotdeauna un rol deosebit diplomaţiei economice, implicării reprezentanţelor olandeze în străinătate. 
În anul 2012, Institutul Naţional de Studii Economice (CPB) anticipa însă creşterea deficitului public. Guvernul a apreciat că, pe termen mediu, performanţele economice vor fi afectate de efectele globalizării şi de efectele îmbătrânirii populaţiei active. Din această perspectivă, trebuiau luate măsuri structurale de reduceri bugetare, astfel încât să se conserve viabilitatea resurselor financiare ale ţării, dar şi măsuri de consolidare a întreprinderilor, de adaptare a pieţei muncii la aceste realităţi. Echilibrarea şi viabilitatea finanţelor publice şi îndeplinirea condiţiilor impuse de Pactul de stabilitate şi creştere au impus elaborarea unui program de guvernare aplicat, prin semnarea unui acord politic între partidele politice care au format coaliţia guvernamentală. În acest context, guvernul a prezentat un plan de măsuri în valoare de 12,3 miliarde euro. Concomitent, Guvernul a luat măsuri care au vizat atât reluarea creşterii economice, cât şi ridicarea ratei de utilizare a forţei de muncă şi a activităţii economice. O prioritate deosebită era menţinerea şi creşterea productivităţii, unul din atuurile importante ale economiei olandeze. Întreprinderile olandeze trebuiau să devină mai inovante, să se implice în domenii noi şi pe pieţe noi de desfacere. În acest sens, guvernul a încercat să reformeze sectorul întreprinderilor, prin crearea unei reţele de sprijinire a sectoarelor importante şi a unui cadru menit să asigure condiţiile de dezvoltare necesare pieţei produselor şi a muncii. Un obiectiv esenţial a fost pregătirea pieţei muncii pentru viitor, prin creşterea timpului de angajare, creşterea salariilor şi prin măsurile referitoare la scăderea şomajului. Reforma protecţiei locurilor de muncă a vizat, în special, pe cei angajaţi permanent şi pe cei cu înaltă calificare.
Alegerile legislative au reprezentat un test al guvernului de centru-dreapta asupra modului în care olandezii apreciau eficienţa politicilor anti-criză şi un răspuns referitor la intenţia de a continua reformele iniţiate în această perioadă. 
1.2. Stadiul realizării unor reforme sociale importante
Modelul social olandez, renumit la nivel european pentru calitatea sa, conform studiilor eupene
, urma să fie puternic marcat de îmbătrânirea demografică, ceea ce implica costuri foarte ridicate legate de sistemul de pensii şi asigurarea îngrijirii de lungă durată pentru persoanele vârstnice, care implică o gamă foarte largă de servicii costisitoare (de două ori mai costisitoare decât media europeană). În anul 2007, pensionarii olandezi beneficiau de cea mai ridicată putere de cumpărare din Europa, cumulând pensiile publice cu cele private (ceea ce reprezenta aproximativ 75% din salariul mediu pe economie). Schimbările determinate de indexările făcute în anii ce au urmat, ani marcaţi de criză, au scăzut considerabil nivelul acestora. Reforma din sistemul pensiilor a urmărit menţinerea unui nivel corespunzător al acestora şi  păstrarea capacităţii sistemului de pensii profesionale de a acorda pensiile corespunzătoare. 

O altă prioritate era reforma actualului sistem de sănătate, începută încă din anul 2000, cu scopul de a adapta mai bine sistemul de sănătate la economia de piaţă. Reforma a vizat implicarea unui sistem privat obligatoriu de asigurări de sănătate în care asiguraţii cumpărau servicii de sănătate. Iniţial s-a realizat o scădere a costurilor, dar în timp, costurile au devenit din ce în ce mai ridicate, punând sub semnul întrebării reforma realizată. Concurenţa a făcut ca patru mari companii de asigurări să acopere 90% din piaţă, ceea ce a creat mari dificultăţi. În final, guvernul a intervenit instituind un sistem combinat, între un sistem planificat, la nivel central, şi unul de piaţă. Prin noua lege a spitalelor, s-a creat o piaţă concurenţială unde preţurile erau negociate între asiguraţi şi prestatarii de servicii, pe o piaţă generală reglementată.  Iniţial, reforma a permis intrarea pe piaţă a unor clinici private şi scăderea preţurilor, ulterior însă preţurile au crescut. Volumul crescut al serviciilor nu a dus la îmbunătăţirea vizibilă a serviciilor de sănătate ci doar la scăderea timpului de aşteptare pentru internare şi creşterea remuneraţiei medicilor. Guvernul a solicitat scăderea costurilor, dar acest lucru nu s-a putut realiza datorită forţei regulilor de piaţă şi ieşirii lor de sub control, mai ales datorită absenţei unui sistem adecvat de clasificare a produselor şi a unei informări adecvate a pacienţilor
. Guvernul a elaborat o nouă reformă pentru perioada 2012-2015, cu scopul de a consolida rolul pieţei în asigurarea serviciilor de sănătate şi pentru controlul costurilor, prin elaborarea unor indicatori de performanţă adecvaţi. Reforma prevedea îmbunătăţirea informării populaţiei în legătură cu calitatea serviciilor de îngrijire, înlocuirea sistemului actual de remunerare a medicilor, în funcţie de actul medical, cu remunerarea în funcţie de rezultate. Autoritatea care supraveghează concurenţa în acest domeniu va încerca să limiteze recomandările pe verticală ale medicilor către anumite unităţi care furnizează servicii medicale, ca şi fuzionarea unor spitale. O altă problemă dificilă a fost aceea legată de participarea asiguratului la cheltuielile pentru sănătate. Pentru evitarea creării unor inegalităţi sociale şi economice s-a încercat stabilirea unor nivele de participaţie la costurile de îngrijire. Costurile îngrijirii de lungă durată, actualmente foarte ridicate, vor trebui să urmeze tendinţele internaţionale şi vor trebui să fie descentralizate, mai ales cele legate de ajutorul acordat la domiciliu, servicii ce vor fi acordate de stat, prioritar, celor cu venituri scăzute. În acest context, va trebui elaborat un sistem de evaluare a nevoilor individuale ale pacienţilor
.
Reforma a vizat, de asemenea, regimul de invaliditate, mai ales datorită faptului că numărul celor care beneficiau de el era considerat prea mare. După anul 2010, beneficiarilor regimului Wajong, destinat tinerilor cu handicap, li s-au acordat sprijin mai mare pentru căutarea unui loc de muncă potrivit decât un sprijin pasiv. În acest sens au fost definite noi criterii de acces la aceste ajutoare, mult mai stricte şi precise şi un mecanism de control corespunzător. În viitor, prestaţiile de invaliditate vor fi deconectate progresiv de la prevederile din acordurile salariale referitoare la acestea.

O altă reformă importantă a fost cea referitoare la politica utilizării forţei de muncă. Raportul OECD din anul 2011 referitor la Olanda
 reconfirma poziţia superioară în ceea ce privea PIB pe cap de locuitor în Europa, datorată unei productivităţi a muncii ridicate şi unui grad sporit de utilizare a forţei de muncă. În anul 2009, guvernul a luat măsuri sporite de consolidare a dispozitivului de activare a timpului de muncă, dar a realizat şi o reformă în alte domenii, priorităţile fiind stabilite în funcţie de indicatori economici actuali. În acest context, s-a considerat că procedurile de concediere a angajaţilor pe perioadă nedeterminată erau foarte dificile şi de lungă durată, fie acordarea unor compensaţii importante, fie pe cale judiciară. Acestea au avut influenţe negative asupra productivităţii muncii şi au limitat posibilitatea de reorganizare a muncii, de introducere a unor noi tehnologii şi angajare a unor profesionişti corespunzători. În anul 2009, jurisdicţiile locale au adoptat reglementări care au limitat plăţile care totuşi au rămas consistente în raport cu alte state, plafonându-le la nivelul unui an de salariu. Măsurile aplicate au încercat să facă sistemul mai simplu şi mai previzibil, stabilindu-se reguli clar definite, specifice pentru cei aflaţi în prag de pensionare. Alocaţiile de şomaj pentru şomerii de lungă durată au fost limitate şi acordate în funcţie de rapida reintegrare în câmpul muncii. Alocaţiile pentru locuinţă şi pentru copii au fost, de asemenea, acordate şi în funcţie numărul de ore lucrate de membrii familiei. Un alt factor luat în considerare pentru frânarea mobilităţii forţei de muncă a fost cel al rigidităţii pieţei locuinţelor, problemă dificil de rezolvat în viitor. În acest scop, se va lua în considerare reformarea politicii în domeniu, reducerea impozitării mutărilor, dereglementarea sectorului locativ şi o reglementare adecvată a amenajării teritoriilor.
În domeniul migraţiei forţei de muncă, guvernul olandez a luat măsuri de limitare a acesteia, mai ales la presiunea partidelor populiste care cereau angajarea prioritară a cetăţenilor olandezi. Potrivit ultimelor date, în Olanda erau angajati aproximativ 300.000 de cetateni din Centrul si Estul Europei. Datele statistice prezentate de ministrul pentru Afaceri sociale şi ocuparea forţei de muncă, Henk Kamp, într-o scrisoare adresată Camerei inferioare a Parlamentului olandez, arătau că numarul permiselor de muncă emise pentru cetăţenii din Centrul şi Estul Europei a scăzut dramatic faţă de anul 2010, de la 2.666 la doar 19 în anul 2012. Majoritatea permiselor de muncă în această ţară au fost solicitate de români si bulgari, în agricultură şi horticultură. Majoritatea acestor măsuri s-au luat sub presiunea Partidului Libertăţii, partid de extremă dreapta care afirma că Olanda trebuie să rămână a olandezilor şi că prioritară este angajarea cetăţenilor olandezi.
Aplicarea acestor reforme a creat mari disensiuni în cadrul guvernului de centru dreapta, sprijinit de o formaţiune politică populistă, Partidul Libertăţii.

1.3.   O criză politică accentuată
Alegerile legislative desfăşurate pe data de 9 iunie 2010 au dus la creşterea numărului partidelor politice din Parlament, ceea ce a făcut dificilă formarea unui guvern cu susţinere majoritară în Parlament. Pe data de 30 septembrie 2010 a fost semnat un acord politic care a dus la formarea unei coaliţii guvernamentale inedite. După patru luni de negocieri, în Olanda a fost formată o coaliţie guvernamentală minoritară, condusă de un liberal, prima după 1913. Guvernul de centru-dreapta a fost condus de Mark Rutte şi a avut în componenţa sa Partidul Popular al Libertăţii, Chemarea creştin-democrată (CDA) si Partidul Politic al Reformei (SGP). Pentru a avea susţinere parlamentară, guvernul a trebuit să satisfacă numeroase cereri ale partidului populist de extremă-dreapta, Partidul Libertăţii, condus de Geert Wilders. În acest context, aplicarea măsurilor anti-criză devenea foarte dificilă, necesitând permanent negocieri legate de reformele anti-criză preconizate a fi realizate de noul guvern. Pe data de 5 martie 2012, partidele politice parlamentare au început negocierile referitoare la reducerea deficitului bugetar, 4,7% in anul 2011, aproape 28 miliarde euro. Conform datelor Biroului Central al Planificării (CPB), guvernul avea de redus, in anul 2013, 16 miliarde pentru a se inscrie in exigenţele Pactului de stabilitate şi creştere al UE. Printre măsurile prevăzute se aflau creşterea TVA-ului cu 2%, de la 19% la 21 %, îngheţarea salariilor funcţionarilor timp de 2 ani, reducerea bugetului sănătăţii, care în 2012 era de 10%, şi reducerea sprijinului pentru dezvoltare. Pe 21 aprilie 2012, Geert Wilders a blocat negocierile, refuzând măsurile dictate de Bruxelles care afectau puterea de cumpărare a cetăţenilor olandezi, refuzând respectarea foarte strictă a regulei de a avea un deficit de 3%. El a afirmat prioritară loialitatea faţă de cetăţenii ţării sale şi nu faţă de UE. Majoritatea analiştilor a subliniat resorturile electorale ale acestor decizii. In cadrul coaliţiei guvernamentale s-au manifestat conflicte între partide referitoare la reducerile bugetare. În dispută au fost revizuirea sistemului de burse universitare, creşterea vârstei legale de pensionare (la 66 ani, în anul 2020, 67 ani in 2025), creşterea impozitelor pe tutun etc. Pe data de 25 aprilie, Mark Rutte, premierul olandez, a prezentat reginei Beatrix demisia guvernului său. 
Parlamentul a aprobat totuşi planul pe termen lung de salvare a zonei euro, în pofida opoziţiei ferme a partidelor de stânga şi de dreapta care şi-au exprimat refuzul de a se cheltui mai mult în favoarea Uniunii Europene. Olanda trebuia să achite circa 40 de miliarde de euro – din care 35 de miliarde garanţii şi 4,6 miliarde plătite în cinci ani - Mecanismului European de Stabilitate (MES), care urma să beneficieze în total de 500 de miliarde de euro pentru finanţarea ţărilor din zona euro aflate în dificultate. Pe plan intern a fost aprobat şi planul suplimentar de măsuri pentru consolidarea bugetului. Planul de austeritate a fost votat cu sprijinul centriştilor din formaţiunea Democraţii 66, al ecologiştilor şi a Uniunii Creştine şi a inclus creşterea TVA-ului, reducerea bugetului destinat sănătăţii, îngheţarea salariilor funcţionarilor publici. 

Demisia guvernului a dus la organizarea alegerilor anticipate pe data de 12 septembrie 2012. În Olanda, demisiile guvernamentale sunt un fenomen frecvent, mai ales în ultimii ani, când şase guverne au demisionat înaintea implinirii mandatelor lor. În ultimii zece ani, în Olanda s-au  format cinci guverne diferite, iar din 1945 şi până în prezent, doar cinci coaliţii guvernamentale au avut un mandat întreg. 
Sistemul politic olandez a fost permanent marcat de instabilitate, cele trei mari partide traditionale (Chemarea Creştin-Democrată, Partidul Popular al Libertăţii şi Democraţiei şi Partidul Muncii) reunind, în anii 50, peste 90% din voturile electoratului olandez, iar în prezent, sub 50% din aceste voturi. 
După anii 60 pe scena politică olandeză au apărut noi partide politice care au schimbat profund sistemul politic. În anii 90, criza economică care a afectat statul bunăstării a modificat clivajele existente între partide şi a crescut gradul de instabilitate a votului. Acest fenomen s-a produs datorită faptului că, atât câmpul stângii cât şi cel al dreptei s-a divizat în mai multe forţe politice, al căror electorat s-a mutat de la un partid la altul, în interiorul aceluiaşi câmp politic. În anul 2000, apariţia partidelor populiste, ca şi a unor lideri politici extremişti, precum Pim Fortuyn, asasinat pe 15 mai 2002, cu câteva zile înaintea alegerilor, a influenţat loialitatea alegătorilor olandezi faţă de partidele politice tradiţionale şi a accentuat fragmentarea scenei politice. Până în anii 90, coaliţiile erau formate din două partide, iar în ultimii 20 de ani, ele au inclus trei-patru sau chiar cinci partide, capabile a avea majoritate parlamentară. Efectele acestei fragmentări au dus la absenţa unui partid dominant, atât la stânga cât şi la dreapta eşichierului politic, ceea ce a făcut foarte dificilă formarea şi menţinerea unor coaliţii guvernamentale solide şi coerente. 

Caracteristic sistemului politic olandez este existenţa a două partide populiste, de stânga, Partidul Socialist, dar şi la dreapta, Partidul Libertăţii. Nota lor comună a fost aceea că ambele au respins politicile de austeritate promovate de Uniunea Europeană şi au susţinut puternic păstrarea identităţii olandeze. 
Partidul Socialist a manifestat o atitudine puternic eurosceptică şi s-a opus disciplinei bugetare europene care a limitat relansarea economică şi a dus la creşterea şomajului. El a propus ca deficitul de 3% să fie atins în timp de doi ani şi să fie lansat un program suplimentar de investiţii de 3 miliarde euro, în anul 2013, pentru relansarea economiei olandeze. Socialiştii au susţinut măsuri de protecţie socială şi realizarea unui control democratic asupra Băncii Centrale Europene care ar trebui să susţină creşterea economică şi limitarea şomajului, nesusţinând crearea unui fond european de urgenţă pentru susţinerea monedei euro. Partidul Socialist a subliniat că orice transfer al competenţelor ar trebui supus referendumului. Liderul socialist, Emile Roemer, a afirmat că se îndoieşte de supravieţuirea zonei euro, atâta timp cât ea impune programe de austeritate popoarelor, atrăgând atenţia că Europa trebuie să acţioneze în favoarea popoarelor, nu a multinaţionalelor şi a sectorului financiar. Socialiştii au avut, din această perspectivă, o altă strategie în care important este  nu atât ritmul austerităţii, menţionat în foaia de parcus elaborată de  Herman van Rompuy, cât calitatea ei. Principalele critici sunt legate de lipsa controlului democratic al acestui traseu şi al sectorului financiar. Poziţia socialiştilor respinge plata amenzilor pentru neatingerea deficitului de 3%, argumentând că oamenii sunt mai importanţi decât micile reguli şi că prioritare sunt investiţiile pentru dezvoltare. 
Partidul Libertăţii s-a opus Uniunii Europene pe care o consideră o ameninţare a statului bunăstării, a societăţii şi identităţii olandeze. Liderul său, Geert Wilders, a apreciat că aceste alegeri legislative reprezintă un adevărat referendum în legătură cu politica europeană. El a afirmat că Uniunea Europeană este un monstru antidemocratic, un adevărat vampir care tinde să limiteze forţele naţiunii olandeze, să o reducă la o naţiune insignifiantă a Europei.  Liderii Partidului Libertăţii au subliniat că Olanda are nevoie de propriile frontiere, propria monedă şi propriul viitor. Programul electoral al acestui partid prevedea măsuri precum abandonarea monedei euro şi aproprierea de Elveţia şi Norvegia, ţări legate printr-un acord de liber-schimb. Analiştii considerau că o parte a electoratului de dreapta, dezamăgit de politica guvernului, ar fi putut să migreze spre acest partid extremist. Alţi analişti apreciau că rezervorul electoral al acestui partid a atins deja  plafonul său electoral. 
În Parlamentul olandez, în legislatura 2010-2012 au fost reprezentate 10 partide politice:

- Partidul Popular pentru Libertate şi Democraţie (VVD), partid liberal creat în 1948, şi condus în prezent de fostul premier Mark Rutte, a deţinut 31 mandate;

- Partidul Muncii (PvdA), fondat în 1946, principalul partid de opoziţie, condus de Diederik Samsom, a avut 30 mandate;

- Partidul Libertăţii (PVV), partid populist de dreapta creat în anul 2002, condus de Geert Wilders, a deţinut 24 mandate;

- Chemarea Creştin-Democrată (CDA), partid de centru-dreapta apărut în anul 1980, prin fuziunea a 3 partide, condus de Sybrand van Haersma Buma, a avut 21 mandate;

- Partidul Socialist (SP), partid de extremă stângă, condus de Emile Roemer, a avut 15 mandate;

- Democraţii 66 (D66), cuprinde liberali reformatori de centru-stânga, formaţiune condusă de Alexander Pechtold şi a avut 10 mandate;

- Stânga Verde (GL), partid ecologist fondat în 1989, condus de Jolande Sap, a avut 10 mandate;

- Uniunea Creştină (CU), apărută în anul 2000, condusă de Arie Slob, a deţinut 5 mandate;

- Partidul Politic Reformat (SGP), creat în 1918, condus de Kees van der Staaij, reuneşte electoratul protestant ortodox şi a avut 2 mandate;

- Partidul Animalelor (PvdD), fondat în 2002, condus de Marianne Thieme, a avut 2 mandate.
Pe data de 2 martie 2011, electoratul olandez a ales  membrii adunărilor provinciale, care au desemnat pe 23 mai, senatorii din Prima Cameră a Parlamentului olandez. În urma desfăşurării acestor alegeri, liberalii şi-au consolidat poziţia de prim partid politic al ţării.  Creştin-democraţii au obţinut mult mai puţine locuri în Senat, ceea ce a determinat pierderea de către cei aflaţi la guvernare a majorităţii în Prima Cameră a Parlamentului, având doar 37 mandate din cele 75. În aceste condiţii, negocierile pentru obţinerea sprijinului pentru adoptarea anumitor proiecte de lege legate de reformă au devenit foarte dificile. Premierul liberal Mark Rutte a mers însă mai departe cu aplicarea reformelor care aveau ca deviză Mai puţin stat şi prioritate acordată economiei. În cele din urmă, premierul a trebuit să depună demisia în faţa Reginei, în urma refuzului Partidului Libertăţii de a susţine o reducere suplimentară a cheltuielilor bugetare în valoare de 12,3 miliarde euro, reduceri impuse de exigenţele zonei euro. Criza politică a dus la organizarea alegerilor legislative pe data de 12 septembrie 2012.

La alegerile legislative actuale s-au înscris 22 partide politice, din care 12 erau partide noi. Printre acestea se află Partidul 50 plus, Partidul Anti Europa, Partidul Piraţilor, Virajul Democratic Politic, Partidul Cetăţenilor Independenţi, fondat de  Hero Brinkman, fost deputat al PVV.
2. ALEGERILE LEGISLATIVE DIN 12 SEPTEMBRIE 2012
2.1. Teme ale campaniei electorale 
Practica Olandei este exemplară în ceea ce priveşte transparenţa şi informarea cetăţenilor în legătură cu programele electorale şi datele economice. În această ţară a fost instituţionalizat un sistem independent de evaluare a programelor electorale. Un organism public independent, Biroul Central al Planificării (CPB), are competenţa de a  realiza, înaintea datei alegerilor, o evaluare a previziunilor macro-economice existente în programele electorale ale partidelor politice şi elaborează propriul impact economic al acestora
. Biroul Central al Planificării (CPB), instituţie de mare prestigiu, este format din 125 persoane care realizează aceste evaluări complexe ale programelor electorale. Instituţia are rol deosebit şi în elaborarea proiectelor bugetare ale guvernului Olandei. Înaintea alegerilor, acest organism publică previziunile economice pentru legislatura următoare, date care pot fi utilizate de partide în campania electorală şi în elaborarea programelor lor electorale. În dezbateri special organizate, Biroul prezintă partidelor politice scenarii economice ale evoluţiei viitoare, unul probabil şi altul de creştere prudentă. Demn de remarcat este faptul că, în cultura politică olandeză există tradiţia ca, la fiecare măsură economico-socială prevăzută în programul electoral, să fie precizată sursa de finanţare. În prealabil, principalele partide politice supun analizei Biroului programele lor electorale, apoi au loc dialoguri constructive între cele două părţi, pentru clarificarea problemelor economice. În actuala campanie electorală, partidele politice olandeze s-au angajat în dezbateri referitoare la evoluţia crizei economice şi la soluţiile politice eficiente de ieşire din criză. Semnificativ este faptul că, în timpul unei legislaturi, opoziţia prezintă un buget alternativ, numit bugetul fantomă, cu măsuri contraexpertizate de Biroul Central al Planificării. Un partid politic care, în timpul campaniei electorale, nu solicită expertiza acestui organism are credibilitate scăzută şi este considerat a nu avea responsabilite suficientă. Biroul Central al Planificării evaluează, de asemenea, programele guvernamentale. Rolul Biroului a fost deosebit în desfăşurarea alegerilor legislative din septembrie 2012, întrucât principala preocupare a partidelor politice şi a electoratului a fost legată de evoluţia economico-socială a ţării şi de găsirea unor soluţii eficiente la actuala criză. 

Olanda, împreună cu Germania, Luxemburg, Finlanda, era statul care, după criză, a păstrat notaţia AAA, dată de agenţiile de cotaţie, având o datorie publică de  65,52% din PIB în anul 2011, o creştere economică de 1,1% pe anul 2011, o rată a şomajului de 6,2% în aprilie 2012. În prezent, Olanda se află totuşi în recesiune, iar investiţiile şi consumul populaţiei scad semnificativ. În acest context, problemele socio-economice şi, mai ales, reducerile bugetare s-au aflat în centrul campaniei electorale pentru alegerile legislative. Unele institute de cercetare a opiniei publice au pus în evidenţă faptul că cetăţenii olandezi, în proporţie de aproape 50%, considerau că politicile de austeritate au determinat un recul al economiei
. Înaintea desfăşurării alegerilor legislative, datele au pus în evidenţă faptul că susţinerea pentru politicile UE a scăzut semnificativ, de la 76% în mai 2010, la 58% în august 2012, mulţi întrebându-se dacă mai este oportună apartenenţa Olandei la zona euro. Partidele politice de opoziţie au criticat atitudinea guvernului de a fi aliatul Germaniei în susţinerea politicilor de austeritate. În acest context, Europa a fost una din temele importante ale campaniei pentru alegerile legislative
, fiind a patra preocupare a electoratului olandez, după problemele legate de economie, sănătate, protecţie socială. În sondajele de opinie
, tema internaţională care preocupa olandezii era cea legată de criza euro, de provocările legate de ascensiunea Chinei, de catastrofele naturale sau de terorismul internaţional. Referitor la situaţia Greciei, cei chestionaţi manifestau o atitudine mai rezervată faţă de retragerea acestei ţări din zona euro, optând mai mult pentru intensificarea cooperării europene.
Partidul Popular pentru Libertate şi Democraţie (VVD) al primului-ministru Mark Rutte a prevăzut în programul electoral reducerea deficitului bugetar într-o singură legislatură, propunerea de a face economii în sectorul protecţiei sociale, sănătăţii şi funcţiei publice. Programul a prevăzut, de asemenea, investiţii noi în sectorul educaţiei, infrastructurii, etc. Pentru întreprinderile active economic s-au propus reduceri ale impozitelor, Mark Rutte afirmând că Olanda a fost dintotdeauna o naţiune de comercianţi şi de aceea se va lupta în Europa pentru afirmarea unei pieţe şi a unei monede puternice. În programul său electoral a promis locuri de muncă pentru toţi olandezii. El a avertizat asupra riscului ca, în Olanda, să ajungă la guvernare socialiştii. Partidul său a criticat lentoarea reformelor din Grecia, susţinând că este necesar ca rigoarea să fie menţinută pentru toate statele europene, pentru a realiza nu numai mai multă Europa ci şi o Europă de calitate. Mark Rutte a afirmat că, dacă va fi reales, se va opune acordării unui nou împrumut Greciei. Partidul Popular al Libertăţii şi Democraţiei a prevăzut în programul său electoral reduceri în domeniul protecţiei sociale de 9 miliarde euro, în sectorul sănătăţii de 7 miliarde euro, al funcţiei publice de 8 miliarde euro. În program sunt menţionate  investiţii în educaţie, infrastructură, dar acest partid este singurul care solicită realizarea acestor reduceri în cadrul actualei legislaturi. Premierul Mark Rutte este cel aflat în fruntea listei electorale prezentate la alegerile legislative din 12 septembrie 2012. 

Partidul Muncii, laburist, prin liderul său Diederick Sansom, a respins ideea reducerii deficitului de la 4,6% la 3% până în anul 2013, afimând că această măsură este nefastă pentru populaţie, că este nevoie de luarea în considerare a inegalităţilor economice şi sociale şi taxarea suplimentară a celor cu venituri mari. Partidul laburist s-a opus reducerilor bugetare propuse a se face în educaţie. În programul electoral laburist s-a afirmat că trebuie să se ţină cont de nevoile oamenilor, mai ales în periodă de criză. Această formaţiune a dus o politică de apropiere faţă de Partidul Socialist, aflat la stânga stângii, deşi există diferenţe politice importante. Programul laburist pentru alegerile legislative din 2012, intitulat O Olandă mai mai socială, mai puternică, centrată pe creştere şi locuri de muncă  prevedea anularea creşterii TVA, impozitarea cu 60% a veniturilor mai mari de 150000 euro anual, restructurarea sectorului bancar, limitarea bonusurilor, crearea unei bănci naţionale pentru investiţiile întreprinderilor mici şi mijlocii etc. Laburiştii olandezi au apreciat că pentru reechilibrarea bugetară a Olandei este nevoie de un timp mai îndelungat, până în jurul anului 2017. Liderul partidului, Diederik Samson, a susţinut renegocierea Pactului bugetar european care ar trebuie să conţină mai multe măsuri pentru susţinerea creşterii economice. El a afirmat că a trecut de la euroscepticism la eurorealism, considerând că generaţiile anterioare au fost prea idealiste. Primele măsuri ar trebui să realizeze întâi consolidarea şi apoi unificarea deplină a Europei. El a susţinut uniunea bancară la nivel european, o supraveghere europeană, un fond pentru băncile care ar putea intra în faliment şi un sistem de garantare a depozitelor. În ceea ce priveşte situaţia din Grecia, partidul său susţine că este nevoie de timp şi că Olanda nu poate lăsa să se prăbuşească o ţară europeană ca Grecia. La aceste alegeri legislative, partidul a propus obţinerea a 25 mandate, cu scopul de a intra la guvernare. El s-a opus deschis intenţiei Uniunii Europene de a transfera din ce în ce mai multă suveranitate către Bruxelles, fără a realiza un control democratic asupra sectorului financiar. Conform opiniei sale, această schimbare la nivel financiar va trebui supusă aprobării populare. În fond, socialiştii s-au opus austerităţii impuse pentru atingerea deficitului bugetar de 3%, susţinând măsuri de creştere economică, de protecţie socială şi de control al băncilor. În programul electoral se solicita efectuarea unui control democratic al Băncii Centrale Europene care ar trebui să stimuleze economia statelor europene. 

Partidul Socialist a devenit, în ultimul timp, partidul cu cea mai mare popularitate electorală, mai ales datorită liderului său, Emile Roemer. Acest partid a concurat puternic Partidul Libertăţii al lui Geert Wilders, împărţind acelaşi electorat format din categoriile sociale cele mai expuse, marginalizate, care se opun reformei statului bunăstării şi măsurilor Uniunii Europene pe care o consideră responsabilă de aceste dificultăţi. Socialiştii au reuşit să atragă de partea lor sindicatele din sectorul public, o parte importantă a societăţii civile şi mediului intelectual de elită. Programul socialist a prevăzut  impozitarea cu 65% a veniturilor care depăşesc 150000 euro, îngheţarea acelor salariilor din sectorul public care depăşesc dublul salariului mediu, investirea a 3 miliarde euro în întreţinerea infrastructurii pentru a putea crea locuri de muncă. Socialiştii s-au angajat să protejeze puterea de cumpărare a claselor mijlocii care câstigă 30 000 euro anual. Majoritatea analiştilor politici a considerat că acest partid avea mari şanse electorale, dar se îndoia că acesta are capacitatea să guverneze. Liderul său,  Emile Roemer, s-a declarat deschis unei politici pragmatice, în acord cu legile pieţei, şi formării unei coaliţii împreună cu liberalii. El a afirmat că soluţia nu este o integrare sporită în cadrul Uniunii, nici austeritatea impusă de aceasta, în timp ce tot ea tolerează abuzurile băncilor. Pe plan intern, se propunea lungirea perioadei de scădere a deficitului bugetar. 
Lista Stângii Verzi (GL) este condusă de Jolande Sap, care a obţinut un scor electoral important la ultimele alegeri locale. Ecologiştii susţin menţinerea TVA-ului la 19% pentru carne, reevaluarea contribuţiei pentru sănătate în funcţie de venituri, o cotă de 30% a prezenţei femeilor în conducerea societăţilor cotate la bursă. Ei susţin reducerea consumurilor energetice şi doresc ca, în anul 2050, Olanda să consume 100% din energie proprie. Din punct de vedere politic, ecologiştii ar dori să guverneze împreună cu laburiştii şi socialiştii.

Democraţii 66 au manifestat în campania electorală o atitudine proeuropeană, optând pentru o mai mare integrare şi pentru o Europă federală. Liderul partidului, Alexander Pechtold, a susţinut că este nevoie de o Europă mai puternică, de o monedă şi o economie unică care nu înseamnă, în concepţia sa, o direcţie politică unică. El a criticat guvernul anterior care a ruinat interesele naţionale olandeze. Din perspectiva sa, premierul olandez reprezintă imobilismul care a caracterizat Europa în ultimii ani. Conform acestei opinii, acum câteva decenii, Europa era confruntată cu raporturile dintre Est şi Vest, iar în prezent se confruntă cu problemele Nord-Sud. În acest sens ar trebui efectuat un control al băncilor europene, înainte de acordarea unor ajutoare financiare, mai ales în Spania. Pe plan intern, se considera că eşecul politicii de dreapta nu este un motiv pentru a adopta riscurile unei politici de stânga sau ale unui populism, oricare culoare politică ar avea el. În această campanie electorală, această formaţiune politică a susţinut realizarea unei coaliţii guvernamentale stabile. Programul electoral al Democraţilor 66 a fost, în general, proeuropean, demonstrând că criza reprezintă o oportunitate pentru realizarea reformelor după mai mulţi ani de stagnare economică. 
Chemarea creştin-democrată care a înregistrat în ultimul deceniu o scădere electorală constantă, a ales la conducerea sa pe Sybrand van Haersma Buma, şeful grupului parlamentar din Parlament. Acesta a scris o lucrare intitulată Împreună vom realiza mai mult, în care arată că mişcările populiste, deşi nu au soluţii, recepţionează nemulţumirile populaţiei. Ca răspuns la aceste îngrijorări, partidul său a propus reformarea actualului mod de gestionare a sistemului bancar, prin creşterea responsabilizării bancherilor şi crearea unui consiliu care să coordoneze această profesie. Chemarea creştin-democrată a promovat ca priorităţi politice crearea de locuri de muncă, protecţia familiei şi realizarea coeziunii sociale, respingând soluţiile politice extreme. Conform opiniei creştin-democrate, soluţiile politice aparţin centrului, ţin de aplicarea unei politici rezonabile. Formaţiunea politică a susţinut consolidarea unei societăţi active şi participative, întrucât, în timp de criză, oamenii depind unii de alţii. Aceasta ar implica, a afirmat liderul său, Sybrand van Haersma Buma, o nouă morală, implicarea mai scăzută a statului şi deschiderea spre iniţiativele locale şi personale. La nivel european, programul creştin-democrat a cerut o mai strictă disciplină bugetară, propunând chiar crearea unui comisar pe această problemă, indepenedenţa Băncii Centrale Europene şi controlul european al băncilor. Partidul aflat în scădere electorală de aproape un deceniu, excludea orice colaborare guvernamentală cu Partidul Libertăţii.
Partidul Libertăţii (PVV) este un partid care s-a situat la extrema dreaptă a eşichierului politic în ceea ce priveşte problemele de securitate şi foarte la stânga în ceea ce priveşte statul bunăstării şi problemele sociale. Acest partid s-a opus Uniunii Europene pe care o consideră o ameninţare la adresa statului bunăstării şi identităţii olandeze. Dacă la început liderul său, Geert Wilders, a mobilizat societatea olandeză împotriva islamizării ţării, în prezent, el se opune Uniunii Europene. Partidul Libertăţii se voia purtătorul de cuvânt al poporului care luptă împotriva elitelor politice europene, transformând alegerile legislative într-un veritabil referendum asupra Europei. Titlul programului său electoral este relevant:: Bruxelles-ul lor, Olanda noastră.  În acest context, Partidul Libertăţii s-a opus monedei unice europene care a avut efecte negative asupra creşterii economice a ţării şi asupra puterii de cumpărare a olandezilor şi a propus reintroducerea monedei naţionale. Deşi a semnat acordul coaliţiei de guvernare din 2010 care prevedea reducerea deficitului bugetar la 2,8% din PIB, Partidul Libertăţii s-a opus Pactului bugetar european numit Tratatul pentru stabilitate, coordonare şi guvernanţă, semnat la 2 martie 2012, de 25 state, în afara Marii Britanii şi Republicii Cehe. Liderul Geert Wilders a considerat documentul un text anti-democratic, un cec în alb de 40 miliarde euro dat de Olanda Uniunii Europene. Acesta reprezintă, în viziunea lui, un transfer al suveranităţii Olandei către Bruxelles şi o acţiune împotriva intereselor olandezilor. În acest sens, Geert Wilders propunea ieşirea din Uniunea Europeană, eliminarea dictatului UE, eliberarea din închisoarea europeană. Ideologia lui Geert Wilders se bazează aşadar pe ideea pericolului pierderii suveranităţii Olandei în cadrul Uniunii. 
Majoritatea analiştilor politici au apreciat că Europa a reprezentat tema centrală a campaniei electorale, în special ajutorul acordat unor state europene, în timp ce, în interiorul ţării, se impuneau restricţii bugetare. În acest context, semnificativ este faptul că, înainte de desfăşurarea alegerilor legislative, anchetele de opinie publică
 au relevat faptul că olandezii susţineau în proporţie de 48% realizarea unui deficit de 3%, iar alte institute arătau că peste 58% din olandezi susţineau în continuare apartenenţa la Uniunea Europeană
.
O altă miză a alegerilor a fost răspunsul la întrebarea dacă olandezii vor alege schimbarea sau continuitatea politicii guvernului liberal de centru-dreapta
. Înaintea alegerilor, premierul liberal Mark Rutte era bine plasat în sondaje, dar în stânga scenei politice partidele au fost într-o concurenţă dură pentru a propune o alternativă politică. Principalul rival al liberalilor nu mai părea a fi steaua în ascensiune a Partidului Socialist, Emile Roemer (stânga radicală), care a oferit tonul dezbaterilor din cursul verii, ci Partidul Muncii (PvdA), condus de Diederik Samsom. La o săptămână după dezbaterea televizată din 26 august, 2012 în cursul căreia liderul laburist s-a dovedit a fi un mai bun orator decât politicianul socialist
, duelul între socialişti şi laburişti era decis în favoarea laburiştilor. Ultima confruntare electorală a avut loc între doi lideri care aparţineau aceleiaşi generaţii: între Mark Rutte, în vârstă de 45 ani, fostul premier liberal (fost director de resurse umane al companiei Unilever, numit şi  şi "Teflon", pentru rezistenţa sa la diverse atacuri) şi energicul lider laburist, Diederick Samsom, de 41 ani (ex-militant Greenpeace, cu mare talent oratoric). Comentatorii politici au remarcat că, dincolo de divergenţele de opinii, cei doi lideri vor fi probabil parteneri de guvernare
. 
 2.2.  Rezultatele alegerilor legislative şi semnificaţia lor politică

Parlamentul bicameral olandez - Stările Generale - are două Camere: Prima Cameră (Eerste Kamer der Staten-Generaal) cu membri aleşi pentru o perioadă de 4 ani prin votul indirect al membrilor adunărilor celor 12 state provinciale ale Olandei; a doua Cameră (Tweede Kamer der Staten-Generaal) cuprinde 150 membri aleşi pentru o perioadă de 4 ani, în 19 circumscripţii, prin scrutin proporţional de listă care favorizează un sistem politic cu numeroase  partide mici.  Locurile sunt repartizate la nivel naţional între listele care au obţinut cel puţin 0,67% din voturile exprimate, prin sistemul Hondt. Pentru a participa la alegeri, orice partid trebuie să prezinte minimum 30 declaraţii de susţinere în fiecare provincie, din cele 19 provincii olandeze, sau 570 semnături sau o cauţiune de 11250 euro, dacă formaţiunea nu este reprezentată în cea de a doua Cameră a Parlamentului
. 

Olanda este o monarhie constituţională cu o lungă tradiţie democratică. În acest sistem bicameral, alegerile legislative pentru cea de a Doua Cameră a Parlamentului reprezintă centrul vieţii politice olandeze
.
Conform datelor finale referitoare la rezultatele alegerilor legislative desfăşurate pe data de 12 septembrie 2012, în Camera inferioară a Parlamentului olandez vor fi reprezentate următoarele formaţiuni politice
: 

	      Partide politice 
	    Număr mandate 
	          % voturi

	Partidul Popular pentru  Libertate şi Democraţie - VVD
	        41 mandate


	              26,5

	Partidul Muncii - PvdA
	        39 mandate 
	               24,7

	Partidul Libertăţii - PVV
	        15 mandate
	              10,1

	Partidul Socialist - SP
	        15 mandate
	                9,6

	Chemarea Creştin-democrată - CDA
	        13 mandate
	                8,5

	Democraţii 66 – D 66
	        12 mandate
	                7,9

	Uniunea Creştină - CU
	          5 mandate
	                3,1

	Stânga Verde - GL
	          3 mandate
	                2,3

	Partidul Politic al Reformei - SGP
	          3 mandate
	                2,1

	Partidul Animalelor - PvdD
	          2 mandate
	                1,9


Participarea la vot a fost ridicată,  atingând nivelul de 73,8%.
Liderul liberal  Mark Rutte a afirmat că alegerile au avut drept rezultat o victorie excepţională a unui partid aflat la guvernare, în condiţiile în care, în multe state europene, partidele care au guvernat pe perioada crizei au pierdut alegerile.
Liberalii olandezi, conduşi de premierul, Mark Rutte, s-au clasat pe primul loc la alegerile legislative anticipate, obţinând 41 de mandate (31 in urmă cu doi ani) din totalul de 150 ale Camerei inferioare a Parlamentului de la Haga. Pe locul secund s-au plasat laburiştii (PvdA) care, sub conducerea lui Diederik Samsom, au reusit să obţină 39 de mandate (30 anterior). Socialiştii lui Emile Roemer (extrema stângă, eurosceptică) s-au situat pe poziţia a treia cu acelaşi număr de mandate, 15, ca la precedentele alegeri din 2010. Tot 15 mandate a obţinut formaţiunea de extremă dreapta condusă de Geert Wilders - islamofob, eurofob şi militant pentru ieşirea Olandei din zona euro - ceea ce a reprezentat o mare înfrângere pentru partidul care în urmă cu doi ani obţinuse 24 de voturi. Acest rezultat electoral exclude partidul său de la orice negociere pentru guvernare. Creştin-democraţii, marea forţă politică postbelică, au înregistrat, de asemenea, cel mai slab rezultat electoral din istoria lor, având doar 13 mandate. Democraţii 66 au obţinut 12 mandate, urmate de alte două  formaţiuni politice care au reuşit să aibă 3 mandate (Stânga Verde şi Partidul Politic al Reformei) şi Partidul Animalelor, 2 mandate.
Imediat după alegeri, liberalii s-au arătat deschişi colaborării politice cu laburiştii proeuropeni, conduşi de Diederik Samsom, partidul aflat pe poziţia a doua,  respingând o guvernare alături de stânga radicală a socialiştilor care se opun politicii europene
. Liberalii împreună cu laburiştii ar deţine astfel 80 mandate în Parlament, fapt ce îi va determina să realizeze acestă coaliţie guvernamentală pe care nu o doreau înaintea alegerilor. 
In Olanda, postul de premier revine, tradiţional, liderului formaţiunii care s-a situat pe primul loc la parlamentare, dar formarea unui guvern de coaliţie ar putea dura mai multe săptămâni sau chiar luni. In pofida evidentelor divergenţe de opinii cu privire la politica de austeritate bugetară, analiştii preconizează că liberalii se vor alia cu laburistii, în cadrul unei "coalitii violete", după cum a mai fost cazul în perioada 1994-2002. 
Colaborarea guvernamentală a celor două partide va fi facilitată de istoria Partidului Muncii, în prezent, partid de orientare social-democrată. Partidul Muncii, creat în anul 1946, a regrupat iniţial diferite partide de orientare social-liberală (socialiste, liberale de stânga, protestant– progresiste), cu scopul de a grupa mai multe partide de aceeaşi orientare politică şi de a limita scindarea excesivă a scenei politice olandeze. În prezent, imediat după alegeri, liderul laburist, Diederik Samsom a anunţat intenţia sa de a participa la guvernare, pentru a asigura ţării un guvern stabil. Partidul său are o poziţie diferită faţă de aplicarea austerităţii în Olanda, mult mai apropiată din punct de vedere politic, de poziţia Franţei. 
Pe plan intern, Mark Rutte a subliniat că rezultatele alegerilor au reprezentat o încurajare pentru a continua agenda guvernamentală care poate permite ieşirea din criză a Olandei. Rezultatul scrutinului nu va schimba însă radical situaţia olandezilor afectaţi de criză care vor accepta greu noile reforme
. În perioada următoare, olandezii vor fi nevoiţi să suporte: creşterea vârstei de pensionare, faptul că pensia pentru care au cotizat mulţi ani se diminuează, limitarea numărului contractelelor de muncă pe durată nedeterminată, scăderea protecţiei faţă de disponibilizări şi a alocaţiilor de şomaj, scumpirea asigurărilor de sănătate care acoperă din ce în ce mai puţine servicii. 
Campania electorală strânsă pentru alegerile legislative a fost semnul “fracţionării” şi radicalizării scenei politice, o situaţie care ar putea avea repercursiuni politice în viitor. Mulţi analişti au remarcat faptul că marea criză politică olandeză se confirmă, chiar se poate agrava. În urma alegerilor, în Parlament vor fi forumul legislativ vor exista multe grupuri politice, ceea ce va crea dificultăţi, în contextul în care este necesară o reacţie politică puternică la cea mai gravă criză economică postbelică. Demn de remarcat este faptul că, în timpul campaniei electorale, partidele populiste de opoziţie faţă de Uniunea Europeana (Partidul Libertăţii şi Partidul Socialist) au înregistrat o largă audienţă. Pe parcurs însă electoratul s-a îndepărtat de poziţiile radicale şi ostile ale acestor partide, optând pentru partidele proeuropene.
Mark Rutte, viitorul premier al Olandei, este în vârstă de 45 ani. El a fost director de resurse umane la Unilever, iar din anul 2002 a deţinut funcţia de secretar de stat pe probleme de folosirea forţei de muncă şi protecţiei sociale, în guvernul condus de Jan Peter Balkenende (CDA). În anul 2004 a fost numit secretar de stat pe probleme de pregătire profesională şi învăţământ superior. În anul 2006 a fost ales la conducerea Partidului Popular pentru Libertate şi Democraţie (VVD) pe care l-a condus spre victoria electorală din anul 2010. 

Liderul laburist, Diederik Samsom, a reuşit să îndeplinească obiectivul său politic, acela de devansa Partidul Socialist şi de a obţine mai multe mandate parlamentare. Liderul laburist, aproape necunoscut înaintea alegerilor legislative, a reuşit să cucerească electoratul, adoptând o atitudine firească, apropiată cetăţenilor. Participarea laburiştilor la guvernare este condiţionată de programul de guvernare care va trebui să includă anumite măsuri susţinute de aceştia. Diederik Samsom a cerut electoratului să susţină viitorul guvern, întrucât, timp de cinci ani, Olanda nu are nevoie de atitudini politice polarizate, ci de coziune şi cooperare. Posibila coaliţie violetă a mai fost realizată în perioada 1994 – 2002, fiind o coaliţie politică eficientă. Coaliţia va impune concesii politice de ambele părţi, cu scopul asigurării stabilităţii guvernamentale. Principalele contradicţii se vor manifesta în legătură cu problemele europene, laburiştii respingând politica de austeritate, şi realizarea unor reforme interne importante.
Pe plan european, politica Olandei va rămâne, în mod esenţial, neschimbată. Olanda, membru fondator al Comunităţii Europene, a fost permanent implicată în contrucţia europeană. Respingerea Tratatului Constituţional cu 61,6% voturi, la referendumul organizat în acest scop  în iunie 2005, a reprezentat semnalul creşterii euroscepticismului în rândul societăţii olandeze. Această tendinţă a fost confirmată şi de ascensiunea partidului de extremă-dreapta, Partidul Libertăţii, la alegerile europene din anul 2009 şi la alegerile legislative din 2010. Scrutinul actual a reprezentat un barometru al atitudinii cetăţenilor olandezi faţă de Uniunea Europeană şi a arătat susţinerea de către majoritatea populaţiei a politicii proeuropene a guvernului condus de liberalul Mark Rutte, cel care va forma şi viitorul guvern. Politica premierului olandez se va alinia în continuare politicii cancelarului german, Angela Merkel
 care, în această perioadă, a primit confirmarea Curţii Constituţionale germane pentru planul referitor la mecanismul de salvare a zonei euro. Premierul olandez, împreună cu ministrul său de finanţe, Jan Kees de Jager, au fost consideraţi unii din cei mai mari susţinători ai politicii cancelarului german Angela Merkel care a impus austeritatea bugetară ca soluţie la problemele crizei. 
Pe plan european, guvernul olandez va colabora în continuare cu statele nordice, în special cu Finlanda. Pe plan european, Olanda a susţinut rolul statelor mici în Europa, întărind colaborarea cu ţările Benelux-ului, cu care a încheiat un nou tratat la Haga, în iunie 2008. O preocupare deosebită a manifestat-o faţă de situaţia statelor europene puternic îndatorate, întrucât Olanda este, unul din principalii contributori la bugetul european. Olanda susţine stabilizarea bugetului comunitar pe care doreşte a-l moderniza în viitor. Sub impulsul partidelor populiste olandeze, Olanda s-a arătat preocupată de problemele migraţiei europene şi a fost reticentă în ceea ce priveşte extinderea UE. În ultima perioadă, guvernul condus de liberalul Mark Rutte a angajat o recentrare a politicii externe, luând  în considerare interesele economice ale ţării. 
Strategia de politică externă olandeză va păstra coordonatele sale principale, va încerca să îmbine construcţia europeană cu menţinerea colaborării cu SUA, având relaţii comerciale importante cu Rusia şi China.

Formarea noului guvern olandez se anunţă lungă şi dificilă. Formaţiunea  Partidul Libertăţii va avea un rol politic redus, dar Partidul Socialist va face o  opoziţie dură la politica guvernamentală şi în Parlament. Principala preocupare a viitorului guvern va fi elaborarea viitorului proiect al bugetului.

